Rozhodnutie Komisie
zo 4. mája 2001,
ktorým sa mení a dopĺňa rozhodnutie 97/467/ES o vypracovaní predbežných zoznamov prevádzkarní tretej krajiny, z ktorých členské štáty povoľujú dovozy králičieho mäsa a zveriny z farmových chovov, vzhľadom na dovozy mäsa vtákov bežcov
(oznámené pod číslom dokumentu C(2001) 1173)
(Text s významom pre EHP)
(2001/396/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach vypracovania na prechodné obdobie, predbežných zoznamov prevádzkarní tretej krajiny, z ktorých sú členské štáty oprávnené dovážať určité produkty živočíšneho pôvodu, produkty rybolovu alebo živé lastúrniky [1], v znení rozhodnutia Rady 2001/4/ES [2], najmä na jeho článok 2 ods. 1,
keďže:
(1) Zoznam krajín, z ktorých sú členské štáty oprávnené dovážať mäso z vtákov bežcov, podmienky týkajúce sa zdravia zvierat a veterinárna certifikácia požadovaná pre dovoz takéhoto mäsa do spoločenstva, boli stanovené v rozhodnutí Komisie 2000/609/ES z 29. septembra 2000, ktorým sa ustanovujú podmienky týkajúce sa zdravia zvierat a ľudí a veterinárna certifikácia pre dovozy mäsa z vtákov bežcov z farmových chovov, ktorým sa mení a dopĺňa rozhodnutie 94/85/ES o vypracovaní zoznamu tretích krajín, z ktorých členské štáty povoľujú dovozy čerstvého hydinového mäsa [3].
(2) Rozhodnutie Komisie 1997/467/ES [4], naposledy zmenené a doplnené rozhodnutím 2000/691/ES [5], určuje predbežný zoznam prevádzkární, z ktorých členské štáty môžu povoliť dovozy králičieho mäsa a zveriny z farmových chovov.
(3) Príloha k rozhodnutiu 97/467/ES týkajúceho sa králičieho mäsa a zveriny z farmových chovov však nezahŕňa prevádzkárne produkujúce mäso z vtákov bežcov.
(4) Článok 1 ods. 2a vyššie spomínaného rozhodnutia však poskytol členským štátom možnosť pokračovať v obchodovaní na bilaterálnom základe do 30. apríla 2001.
(5) Túto možnosť treba zrušiť a vytvoriť oddelený zoznam, pokiaľ ide o mäso z vtákov bežcov.
(6) Všetky tretie krajiny uvedené v zozname, ktoré sú z dôvodov zdravia zvierat oprávnené dovážať mäso z vtákov bežcov do Európskeho spoločenstva, boli kontaktované s cieľom uistiť sa, či existujú v danej krajine prevádzkarne, ktoré majú v pláne vyvážať do Európskeho spoločenstva a ktoré spĺňajú nevyhnutné zdravotné štandardy spoločenstva, uvedené v príslušných smerniciach.
(7) Komisia obdržala od určitých tretích krajín zoznamy prevádzkarní spolu so zárukami, že tieto v plnej miere vyhovujú príslušným zdravotným požiadavkám spoločenstva a v prípade, že niektorá prevádzkareň ich nebude spĺňať, tak jej vývozná činnosť do Európskeho spoločenstva bude pozastavená.
(8) Na základe toho sa musí vypracovať predbežný zoznam prevádzkarní tretej krajiny, z ktorých členské štáty môžu povoliť dovoz mäsa z vtákov bežcov.
(9) Opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Článok 1 ods. 2a rozhodnutia 97/467/ES sa zrušuje.
2. Príloha k rozhodnutiu 97/467/ES sa stáva prílohou I k danému rozhodnutiu, a pridáva sa nasledujúci nadpis:
"Zoznam prevádzkarní, z ktorých je povolený dovoz králičieho mäsa a zveriny (okrem mäsa z vtákov bežcov)
."
3. Príloha k súčasnému rozhodnutiu sa vkladá ako príloha II k rozhodnutiu 97/467/ES s nasledovným nadpisom:
"Zoznam prevádzkarní, z ktorých je povolený dovoz mäsa z vtákov bežcov
."
4. Dovozy z prevádzkarní uvedených v prílohe naďalej podliehajú veterinárnym ustanoveniam spoločenstva prijatým na inom mieste.
Článok 2
Toto rozhodnutie sa bude uplatňovať od 1. mája 2001.
Článok 3
Toto rozhodnutie je adresované členským štátom.
V Bruseli 4. mája 2001